## Odluka Ustavnog suda Republike Hrvatske broj:U-III-4049/2004 od 24. studenoga 2005.

### NN 149/2005 (19.12.2005.), Odluka Ustavnog suda Republike Hrvatske broj:U-III-4049/2004 od 24. studenoga 2005.

# USTAVNI SUD REPUBLIKE HRVATSKE

**2881**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, u postupku pokrenutom
ustavnom tužbom Z. B. iz O., kojeg zastupa B. P., odvjetnica iz O., na sjednici
održanoj 24. studenoga 2005. godine, jednoglasno je donio

## ODLUKU

I. Ustavna tužba se odbija.

II. Ova odluka objavit će se u »Narodnim novinama«.

```
Obrazloženje
```

```

```

1. Ustavna tužba podnijeta je protiv presude
Županijskog suda u Osijeku, broj: Gž-2742/04-2 od 2.
rujna 2004. godine.

Tom presudom odbijena je podnositeljeva žalba
kao neosnovana i potvrđena presuda Općinskog suda u Osijeku, broj: Pr-727/03-11
od 6. travnja 2004. godine, kojom je odbijen kao neosnovan njegov tužbeni
zahtjev protiv tuženika Ministarstva obrane Republike Hrvatske, radi isplate
razlike plaće u iznosu od 10.000,00 kuna, uz naknadu troška postupka.
Podnositelju je naloženo da tuženiku isplati iznos od 2.000,00 kuna na ime
troškova postupka.

2. Podnositelj ustavne tužbe smatra da je
Županijski sud u Osijeku nepravilno utvrdio činjenično stanje i pogrešno
primijenio propise materijalnog i procesnog prava. Navedeno, po njegovom mišljenju,
ima za posljedicu povredu ustavnih prava zajamčenih člancima 14. stavkom 2.,
26., 54. i 55. stavkom 1. Ustava Republike Hrvatske. Navodi i povredu odredbe
članka 3. Ustava.

Podnositelj predlaže Ustavnom sudu usvajanje ustavne
tužbe, ukidanje presude Županijskog suda u Osijeku i vraćanje predmeta tom sudu
na ponovni postupak.

3. Za potrebe ustavnosudskog postupka pribavljen
je spis Općinskog suda u Osijeku, broj: Pr-727/03.

Ustavna tužba nije osnovana.

4. U postupku pokrenutom ustavnom tužbom na
temelju odredbe članka 62. stavka 1. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
Ustavni sud, u granicama zahtjeva istaknutog u ustavnoj tužbi, utvrđuje je li u
postupku odlučivanja o pravima i obvezama ili o sumnji ili optužbi zbog
kažnjivog djela povrijeđeno podnositelju ustavno pravo, pri čemu se, u pravilu,
ne upušta u pitanje jesu li sudovi pravilno i potpuno utvrdili činjenično stanje
i ocijenili dokaze. Za Ustavni sud relevantne su samo one činjenice od čijeg
postojanja ovisi ocjena o povredi ustavnog prava.

5. Prvostupanjski sud utvrdio je da se za
utuženo sporno razdoblje od svibnja 2000. godine plaća nije mogla obračunavati
i isplaćivati na temelju Ugovora o službi u Hrvatskoj vojsci – gardijskim
brigadama, jer je Odlukom Predsjednika Republike i Vrhovnog zapovjednika
oružanih snaga Republike Hrvatske o plaćama i drugim berivima djelatnih vojnih
osoba, vojnih službenika i vojnih namještenika od 11. svibnja 1995. godine (u
daljnjem tekstu: Odluka) donesenoj na temelju članka 138. Zakona o službi u
oružanim snagama Republike Hrvatske (»Narodne novine«, broj 23/95.) određeno da
se ona primjenjuje na isplate plaće od 1. svibnja 1995. godine, kao i da danom
stupanja na snagu te Odluke prestaju vrijediti sve donesene odluke, zapovjedi i
drugi akti kojima je bilo uređeno područje propisano tom Odlukom.

Način obračuna plaće za djelatne vojne osobe
nakon 1. prosinca 2002. godine određen je Uredbom Vlade Republike Hrvatske o
vrijednosti koeficijenta osobnog čina za izračun plaće djelatne vojne osobe
(»Narodne novine«, broj 144/02. – u daljnjem tekstu: Uredba) donesena na
temelju članka 169. stavka 7. Zakona o službi u oružanim snagama Republike
Hrvatske (»Narodne novine«, broj 33/02. i 58/02.). Tom Uredbom ujedno je
određeno da se prestaje primjenjivati navedena Odluka, te njezine izmjene i
dopune od 10. listopada 2000. i 21. svibnja 2001. godine.

Drugostupanjski sud smatra ispravnim zaključak prvostupanjskog
suda da su odredbe Zakona o službi u oružanim snagama Republike Hrvatske lex specialis u odnosu na odredbe
Zakona o radu (»Narodne novine«, broj 38/95., 54/96., 65/95., 17/01., 82/01.,
114/03., 123/03., 142/03. i 30/04.), te da su zajedno s citiranom Odlukom i
Uredbom propisi prisilne naravi, te da stoga ne ostavljaju mogućnost ugovaranja
plaće u većem iznosu, odnosno ne ostavljaju mogućnost primjene članka 6.
Ugovora službi u HV-gardijskim brigadama.

6. Ocjenjujući razloge ustavne tužbe sa stajališta
članka 14. stavka 2. Ustava, Ustavni sud je utvrdio da osporenim presudama
podnositelju u konkretnom slučaju nije povrijeđeno ustavno pravo jednakosti
pred zakonom.

Pravna stajališta navedena u osporenim presudama
nadležnih sudova zasnivaju se na pravilnoj primjeni mjerodavnog materijalnog
prava i na ustavnopravno prihvatljivom tumačenju tog prava. Ustavni sud
utvrđuje da su nadležni sudovi, polazeći od činjeničnog stanja utvrđenog u
provedenom dokaznom postupku, obrazložili svoja stajališta iznesena u osporenim
presudama, za koja je nedvojbeno da nisu posljedica proizvoljnog tumačenja i
samovoljne primjene mjerodavnog materijalnog prava.

7. Odredbom iz članka 26. Ustava propisano je da
su svi državljani Republike Hrvatske i stranci jednaki pred sudovima i drugim
državnim i inim tijelima koja imaju javne ovlasti, te nije mjerodavno u ovom
slučaju. Ovakvo stajalište Ustavni sud izrazio je u odluci, broj: U-lll-884/2004 (»Narodne novine«, broj 2/05.).

8. Analizom navoda iz ustavne tužbe i uvidom u
spis predmeta, Ustavni je sud utvrdio da navedena Ustavom zajamčena prava iz
članka 54. stavka 1. i 55. stavka 1. Ustava podnositelju nisu povrijeđena, jer
su osporene presude donesene u zakonito provedenom postupku u skladu s
mjerodavnim odredbama materijalnog prava.

9. U svezi s istaknutom povredom odredbe članka
3. Ustava, potrebno je istaći da ona ne sadrži ustavna prava čiju zaštitu
sukladno odredbi članka 128. alineje 4. Ustava Ustavni sud pruža u
ustavnosudskom postupku pokrenutom ustavnom tužbom u smislu članka 62. stavka
1. Ustavnog zakona.

10. Slijedom iznijetoga, na temelju odredaba
članaka 73. i 75. Ustavnog zakona o Ustavnom sudu Republike Hrvatske, odlučeno
je kao u izreci.

11. Odluka o objavi temelji se na članku 29.
stavak 1. Ustavnog zakona o Ustavnom sudu Republike Hrvatske.

Broj: U-III-4049/2004

Zagreb, 24. studenoga 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 149/2005-2881